Luc Bourdon

Luc Bourdon (* 16. február 1987, Shippagan, New Brunswick, Kanada† 29. máj 2008, Lamèque, New Brunswick) bol kanadský hokejový obranca, ktorý nastupoval za Vancouver Canucks v NHL. Zahynul vo veku 21 rokov pri dopravnej nehode, keď sa na svojom motocykli zrazil s vlečkou od traktora.

Detstvo 
Narodil sa a vyrastal vo francúzsky hovoriacej časti Kanady, v malej dedine Shippagan čítajúcej okolo 2500 obyvateľov. Vychovávala ho iba mama. Keď mal deväť rokov, diagnostikovali mu detskú artritídu a toto ochorenie ho na istý čas pripútalo k invalidnému vozíku. Chorobu neskôr prekonal, vďaka čomu sa mohol vrátiť k hokeju. Keďže vyrastal v oblasti, ktorej dominoval rybársky priemysel, tak si počas letných prázdnin privyrábal na lodi patriacej jeho strýkovi, ktorému pomáhal s lovom krabov.

Patril medzi vzorných žiakov, na vysvedčení mával samé jednotky.

Hráčska kariéra

Juniorská kariéra (2003  2006) 
V roku 2003 bol draftovaný do québeckej juniorskej hokejovej ligy z celkového tretieho miesta, zvolilo si ho mužstvo Val-d'Or Foreurs. Bourdon sa pripojil k tímu v sezóne 2003-04, v ktorom nastúpil k 64 zápasom základnej časti, v ktorých zaknihoval osem bodov. V play-off pridal ďalších sedem štartov a pripísal si jeden gól.

V sezóne 2004-05 nastrieľal trinásť gólov a na ďalších 19 prihrával. Dokopy 32 bodov zapísal v 70 stretnutiach, ku ktorým pribalil aj 117 trestných minút. Po osobnej stránke zažil vydarenejšiu sezónu ako rok predtým, avšak jeho mužstvo sa do play-off neprebojovalo.

Na drafte 2005 si ho zvolil z celkového desiateho miesta tím Vancouver Canucks. Novinári predpovedali Bourdonovi žiarivú budúcnosť. Vďaka mohutnej postave, výborným korčuliarskym schopnostiam, dôraznej hre vo vlastnom pásme, ako aj schopnosti podporiť útok, sa verilo, že by sa mohol stať najlepším obrancom svojho ročníka.

V ročníku 2005-06 sa opäť pripojil k mužstvu Val-d'Or Foreurs, hoci Vancouver Canucks dlho zvažoval, že by si osemnásťročného obrancu ponechal v prvom tíme. Do sezóny vstúpil tou správnou nohou, v prvých dvadsiatich zápasoch zapísal zhodný počet bodov, a preto sa ho trápiaci celok Val-d'Or rozhodol vymeniť do ambiciózneho klubu Moncton Wildcats, ktorý bol v roku 2006 hostiteľom Memorial Cupu. Krátko po prestupe ale utrpel ťažké zranenie, keď si zlomil ihlicovú kosť a potrhal si väzivové tkanivo. Podľa lekárskych prognóz mala úplná rekonvalescencia trvať až dva roky, no Bourdon sa vrátil na ľad ešte v tej istej sezóne, aby stihol vyraďovaciu časť. Kvôli zraneniu však bola po zvyšok kariéry jeho schopnosť korčuľovať dozadu limitovaná. Napriek zdravotným patáliám sa Bourdon zaradil medzi najvyťažovanejších hráčov Monctonu, ktorému dopomohol k zisku ligového titulu QMJHL. Mužstvo Moncton Wildcats sa prebojovalo do finále aj na samotnom Memorial Cupe, v ktorom ale pohoreli proti Québecu Remparts.

Profesionálna kariéra (2006  2008) 

V máji 2006 podpísal trojročný vstupný kontrakt s Vancouverom Canucks s priemerným ročným zárobkom 850 tisíc dolárov. V predsezónnom kempe si vybojoval miesto na súpiske prvého tímu a v najlepšej hokejovej lige sveta debutoval 10. októbra 2006 proti Minnesote Wild. V sezóne 2006-07 ale nastúpil iba k deviatim zápasom v NHL, vedenie mužstva rozhodlo, že potrebuje jeden rok v juniorskej lige.

Bourdon sa vrátil do tímu Moncton Wildcats, za ktorý stihol odohrať trinásť zápasov, v ktorých pozbieral 14 bodov, než ho klub vymenil do tímu Cape Breton Screaming Eagles. S novým mužstvom sa prebojoval až do semifinále, v ktorom podľahli Bourdonovmu bývalému tímu Val-d'Or Foreurs. Stopka v play-off neznamenala koniec sezóny pre Bourdona, vedenie Canucks sa rozhodlo zaradiť mladého obrancu na súpisku svojho rezervného celku Manitoby Moose, ktorý bojoval o titul v AHL. Za Manitobu, ktorá napokon vypadla v druhom kole, stihol odohrať päť zápasov, v ktorých nebodoval.

V predsezónnom kempe 2007-08 sa neúspešne uchádzal o miesto v prvom tíme, a preto ročník započal v AHL. Pozvánky do NHL sa dočkal v priebehu sezóny, kedy séria zranení zdecimovala obranné rady Canucks. Bourdon strelil svoj prvý gól v kariére 16. novembra 2007. Tvrdou strelou od modrej prekonal Niklasa Bäckstroma pri víťazstve 6:2 nad Minnesotou Wild. Ovácií od fanúšikov sa mu dostalo v zápase proti Washingtonu Capitals. Na brankára Vancouveru sa rútil osamotený Alexander Ovečkin, ktorému sa v poslednej chvíli hodil Bourdon pod nohy a elegantne mu odpálil puk z čepele hokejky bez toho, aby sa nechal vylúčiť.

V sezóne 2007-08 stihol odohrať 27 zápasov v NHL, v ktorých dvakrát skóroval. Zvyšok ročníka strávil v Manitobe, za ktorú nastúpil k 41 zápasom základnej časti, v play-off pridal ďalších šesť štartov.

Počas pôsobenia vo Vancouveri Canucks sa často špekulovalo o jeho výmene. Vancouver potreboval vzpruhu v útoku a za mladého a perspektívneho Bourdona mohli pýtať vysokú protihodnotu. Najčastejšie sa šuškalo o obchode s Tampou Bay Lightning, ktorá by za obrancu poslala do Kanady Brada Richardsa.

Reprezentačná kariéra 
Luc Bourdon reprezentoval Kanadu na majstrovstvách sveta do 18 rokov aj do 20 rokov. V oboch vekových kategóriách sa mu nadmieru darilo. V roku 2005 si obliekol dres s javorovým listom prvýkrát. Na turnaji hráčov mladších ako 18 rokov bral striebro a bol vyhlásený najlepším obrancom turnaja.

Na majstrovstvách sveta do 20 rokov štartoval v rokoch 2006 a 2007, oba roky získal titul majstra sveta. V roku 2006 sa stal najproduktívnejším obrancom šampionátu, v šiestich zápasoch zapísal rovnaký počet bodov. V roku 2007 sa stal hrdinom tímu. Strelil rozhodujúci gól vo štvrťfinále proti Švédsku a v semifinále proti Spojeným štátom strieľal v tretej tretine vyrovnávajúci gól na 1:1.

Na turnajoch tvoril obranný pár so svojím veľmi dobrým kamarátom Krisom Letangom, s ktorým nastupoval vo dvojici aj v tíme Val-d'Or Foreurs.

Smrť 

Luc Bourdon zahynul pri kolízii motocykla s traktorom v dedinke Lamèque, neďaleko rodného Shippaganu. Do vlečky narazil priamo hlavou a poranenie bolo natoľko vážne, že skonal na mieste. Nehodu zapríčinila kombinácia nedostatočných skúseností vodiča a nepriaznivých poveternostných podmienok. Bourdon si kúpil motorku iba dva dni pred osudnou jazdou a situácii nepomohli ani silné návalové vetry, ktoré na mieste zrážky dosahovali až 50 km/h.

V reakcii na Bourdonov skon sa vedenie NHL rozhodlo držať minútu ticha pred úvodným vhadzovaním štvrtého stretnutia finálovej série play-off medzi Pittsburghom Penguins a Detroitom Red Wings. Zápas sa odohral dva dni po nehode. Do duelu zasiahol aj Bourdonov najlepší kamarát Kris Letang.

Počas vstupného draftu 2008 všetci členovia realizačného tímu Canucks nosili na oblekoch pripináčik v tvare gitary. Bourdon bol veľkým nadšencom do tohto strunového hudobného nástroja.

Pred otváracím zápasom sezóny 2008-09 sa vedenie Vancouveru Canucks rozhodlo zorganizovať krátku rozlúčku so zosnulým obrancom. Priamo na ľadovej ploche vystúpil s piesňou Big League kanadský spevák Tom Cochrane. Text piesne pojednáva o talentovanom hokejistovi, ktorý zahynie pri dopravnej nehode. Cochrane sa pri písaní pesničky inšpiroval smutným osudom Georgea Pelawu a text podľa potreby upravil. Hráči Vancouveru Canucks odohrali celú sezóny s inicialmi jeho mena „LB“ na prilbe.

Osobný život 
Okrem hokeja sa venoval aj charitatívnej činnosti. Po podpise zmluvy s Vancouverom sa rozhodol pod rúškom anonymity venovať 10 000 kanadských dolárov pre malých hokejistov zo znevýhodnených pomerov, ktorí by si inak drahý výstroj nemohli dovoliť.

Jeho veľmi dobrý priateľ Kris Letang si po jeho smrti nechal na biceps vytetovať okrídlený puk s rokom Bourdonovho narodenia a rokom úmrtia. Pred každým zápasom, prv než vykorčuľuje na ľad, zvykne zdvihnúť zrak ku stropu haly a prihovoriť sa zosnulému kamarátovi.

Referencie

Iné projekty

Externé odkazy 
 

Kanadskí hokejisti
Kanadskí hokejoví obrancovia
Hráči Vancouver Canucks
Hráči Manitoba Moose
Hráči Moncton Wildcats
Hokejisti draftovaní klubom Vancouver Canucks
Obete dopravných nehôd
Osobnosti z New Brunswicku